Mircea Fechet: Vom interzice prin lege bonusurile nerușinate de la Romsilva. Astăzi am semnat textul de ordonanță
Ministrul Mediului, Apelor și Pădurilor, Mircea Fechet, a anunțat, miercuri, că a finalizat proiectul de modificare a Ordonanței de Urgență privind Statutul personalului silvic, prin care vor fi interzise sporurile la Regia Națională a Pădurilor Romsilva. Ministrul a adăugat că în cursul acestei zile va trimite ministerelor spre avizare textul ordonanței. „Putem spune că prin lege vom interzice bonusurile nerușinate de la Romsilva. (...) Am convingerea că foarte repede în guvern vom corecta această nedreptate”, a spus ministrul Mediului.